FI Euroopan unionin virallinen lehti CE 88/585

(2004/C 88 E/0598)

KIRJALLINEN KYSYMYS P-0020/03

esittäjä(t): Claude Moraes (PSE) komissiolle

(10. tammikuuta 2003)

Aihe: Kastiin perustuva syrjintä Intiassa

Dalitit, joita ennen kutsuttiin koskemattomiksi, joutuvat kaiken mahdollisen syrjinnän kohteeksi. Heidät luokitellaan Intian kastijärjestelmässä alimman sosiaaliryhmän alapuolelle eivätkä he saa elää, mennä naimisiin tai juoda edes samaa vettä ylempiin kasteihin syntyneiden kanssa. Euroopan unioni esitti yhdessä Intian kanssa 10. lokakuuta 2002 kolmannessa EU—Intia-huippukokouksessa julkilausuman, jossa vahvistettiin yhteinen sitoutuminen ihmisoikeuksien lujittamiseen ja aihetta koskevan kahdenvälisen vuoropuhelun jatkamiseen. Vain muutama päivä tämän julkilausuman jälkeen ylempään kastiin kuuluvata paikalliset hakkasivat viisi dalitia kuoliaaksi, koska nämä olivat nylkeneet kuolleita lehmiä (ansioiden saamiseksi) ja koska huhuttiin, että he olivat tappaneet eläimiä laittomasti. Tämä tapaus on osoitus kastien välisistä jännitteistä ja kastisyrjinnästä, jotka ovat olleet vallalla Intian maaseudulla.

Mihin konkreettisiin toimiin Euroopan unioni aikoo ryhtyä painostaakseen Intian viranomaisia lopettamaan alistettujen kastien laajalle levinnyt syrjintä ja sorto?

Onko komissio sitä mieltä, että Euroopan unionissa pitäisi keskustella aiheesta laajemmin, jotta kastiin perustuvaa syrjintää ja muita siihen liittyviä syrjintämuotoja käsiteltäisiin riittävästi? Mihin toimiin ryhdytään tässä suhteessa?

Christopher Pattenin komission puolesta antama vastaus

(30. tammikuuta 2003)

Komissio on tietoinen useista tapauksista, joissa on esiintynyt kastiin perustuvaa syrjintää. Tällaista esiintyy valitettavasti yhä nykyajan Intiassa. Merkittävää edistystä on kuitenkin saavutettu. Esimerkiksi Intian väkirikkaimmassa osavaltiossa (Uttar Pradeshissa) pääministerinä toimii naispuolinen daliti, mikä olisi ollut mahdotonta vielä hieman aiemmin.

Kuten arvoisa parlamentin jäsen oikeutetusti mainitsee, vuonna 2002 Kööpenhaminassa pidetyssä unionin ja Intian huippukokouksessa annetussa yhteisessä lausunnossa lehdistölle toistetaan molempien osapuolten päättäväinen sitoumus pitää käynnissä ihmisoikeuksia koskeva vuoropuhelu. Tämä pyrkimys on jo saanut jatkoa kaikissa unionin ja Intian välissä korkean tason kokouksissa.

On kuitenkin syytä muistaa, että Intia on demokraattinen oikeusvaltio ja että sen lehdistö on vapaa ja aktiivinen. Sisäinen keskustelu on tärkein väline tämän osa-alueen muuttamiseksi. Lisäksi Intia toteuttaa maailman laajinta ja vanhinta syrjinnänvastaista toimintaohjelmaa. Valittaessa henkilöitä hallituksen virkoihin ja myönnettäessä yliopistojen opiskelupaikkoja käytetään perustana kastia, ja lisäksi 535 parlamentin jäsenen paikasta 8 5 on varattu daliteille.

Käytännön tasolla komissio rahoittaa Euroopan unionin kansanvaltaa ja ihmisoikeuksia koskevan eurooppalaisen aloitteen kautta Intiassa useita hankkeita, joista jotkin koskevat daliteja ja muita syrjittyjä yhteisöjä.

Lisäksi komissio tukee Intian koulutusjärjestelmää 200 miljoonan euron suuruisella merkittävällä apurahalla. Komissio uskoo vakaasti, että autettaessa Intiaa luomaan vuosituhannen kehitystavoitteena oleva yleinen peruskoulutusjärjestelmä, jossa keskitytään erityisesti ”vaikeasti tavoitettaviin” lapsiin, kuten dalitien ja heimotaustaisten lapsiin, dalitit saavat lopultakin paremmat mahdollisuudet täyttää paikkoja Intian yhteiskunnan kaikilla tasoilla.